
______________________________________________________________________________

На основу члана 138. став 1. Устава Републике Србије
 и  чл. 24. став 2. и 31. став 2. Закона о Заштитнику грађана,
 поступајући по притужби М. Р. из Лознице, ул. …, на основу чињеница и података које је прикупио вршењем контролних овлашћења, Заштитник грађана  

У Т В Р Ђ У Ј Е 

Републички фонд за пензијско и инвалидско осигурање (у даљем тексту: Фонд), након што је притужилац доставио доказ о томе да су доприноси за пензијско и инвалидско осигурање за 2005. годину били уплаћени пре него што је поднео захтев за остваривање права на пензију, у поновљеном поступку поништио je решење којим је притужиоцу утврђено право на пензију и дуг по основу неуплаћених доприноса и донео ново решење којим је притужиоцу на име неуплаћених доприноса утврдио дуг у већем износу у односу на поништено решење, при чему је неправилно применио одредбе Закона о општем управном поступку
 и Одлуке и утврђивању својства осигураника и обавези плаћања доприноса за пензијско и инвалидско осигурање
, и тиме учинио пропуст у раду на штету права притужиоца М.Р.
Утврђени пропуст у раду Фонда представља истовремено и кршење принципа добре управе.

Ради отклањања уоченог пропуста, Заштитник грађана упућује Републичком фонду за пензијско и инвалидско осигурање следеће 


П Р Е П О Р У К Е 

Фонд ће поновити поступак, укинути решење којим је одлучено о притужиочевом праву на пензију, након чега ће донети одговарајућe решење о његовом праву на пензију и утврдити износ дуга по основу неуплаћених доприноса, имајући у виду чињеницу да су доприноси за 2005. годину били уплаћени пре него што се притужилац обратио Фонду захтевом за остваривање права на пензију. Овим управним актом Фонд ће извршити обрачун дуга на име преосталих неуплаћених доприноса притужиоца, и то применом параметара који су важили на дан подношења захтева за остваривање права на пензију, и од тако утврђеног износа одузети укупан износ који је притужилац по основу дуга исплатио до момента доношења новог акта, као и разлику између износа пензије утврђеног новим решењем и износа пензије утврђеног решењем од 08. 8. 2012. године.
Фонд ће притужиоцу упутити извињење због учињеног пропуста.
Републички фонд за пензијско и инвалидско осигурање обавестиће Заштитника грађана без одлагања, а најкасније у року од 60 дана од  дана пријема ових препорука о предузетим мерама и поступањима по њима и о томе доставити доказе.

Р а з л о з и: 

Заштитнику грађана се обратио М. Р. из Лознице, ул. …, притужбом која се односи на поступање Републичког фонда за пензијско и инвалидско осигурање.  

Према наводима из притужбе, притужилац је 22. 6. 2012. године поднео захтев за остваривање права на старосну пензију. Закључком Фонда - Филијале Шабац, бр. Д-48285 од 27. 7. 2012. године, позван је да достави доказе, како би по његовом захтеву била донета одлука. Поменутим закључком није наведено које доказе треба да достави, већ је наведено да му се доставља обавештење о насталом дугу за доприносе за пензијско и инвалидско осигурање, који ће му бити одбијани од пензије у висини од 1/3. 

Привременим решењем од 8. 8. 2012. године, притужиоцу је утврђено право на старосну пензију у износу од 18.844,94 динара. Истовремено је утврђена обустава 1/3 пензије на име дуга по основу неуплаћених доспелих износа доприноса за пензијско и инвалидско осигурање за периоде обављања самосталне делатности од 13. 3. 1998. - 30. 04. 2001., 01. 1. 2005. -31. 12. 2005., 01. 01. 2007. - 17. 7. 2012., који на дан 27. 7. 2012. године износи 484.335, 54 динара, увећан за износ камате до дана измирења утврђене обавезе. 

Против наведеног решења притужилац је изјавио жалбу, наводећи, између осталог, да су доприноси за 2005. годину плаћени. Међутим, Дирекција Фонда је решењем од 27. 9. 2012. године одбила жалбу, уз образложење да у матичној евиденцији нема података о уплаћеним доприносима за наведену годину, и да уколико притужилац поседује доказ о томе, исти достави првостепеном органу који ће спровести одговарајући поступак.

На основу накнадно достављених доказа о уплати доприноса за 2005. годину, поновљен је поступак, решење од 8. 8. 2012. године поништено и донето ново привремено решење од 13. 3. 2013. године, којим је притужиоцу утврђено је право на старосну пензију у износу од 19.679,48 динара, уз обуставу 1/3 пензије док се не намире неуплаћени доспели износи доприноса који на дан 06. 3. 2013. године износе 486.200,00 динара. 

Против наведеног решења притужилац је изјавио жалбу наводећи да му је тим решењем утврђен већи износ дуга у односу на износ утврђен претходним, поништеним решењем, иако је период дуговања смањен за годину дана. 
У образложењу решења Дирекције Фонда од 12. 7. 2013. године, којим је одбијена жалба, наведено је, између осталог, да је обрачун висине неплаћеног доприноса извршен у складу са Одлуком о утврђивању својства осигураника и обавези плаћања доприноса за пензијско и инвалидско осигурање („Службени гласник РС“ бр. 43/11), на најнижу месечну основицу доприноса која важи на дан уплате доприноса. Према наводима Фонда, утврђени износ дуга на дан 27. 7. 2012. године разликује се од износа дуга утврђеног на дан 6. 3. 2013. године, јер месечна основица доприноса није иста на дан 27. 7. 2012. године и 6. 3. 2013. године.

Поводом примљене притужбе, Заштитник грађана покренуо је поступак контроле законитости и правилности рада Фонда, тражећи да се Фонд, између осталог, изјасни о томе због чега је привременим решењем од 13. 3. 2013. године обрачунат већи износ дуга на име неплаћених доприноса, од износа утврђеног претходним, поништеним привременим решењем, иако је период дуговања смањен за годину дана, односно из ког разлога није дошло до смањења износа дуга, када је притужилац доставио доказ о уплаћеним доприносима за период од 1. 1. 2005. до 31. 12. 2005. године. 

У изјашњењу Фонда наведено је да у списима предмета и подацима матичне евиденције није било доказа да је притужилац извршио уплату доприноса за 2005. годину, због чега је у решењу Дирекције од 27. 7. 2012. године, позван да, уколико има такве доказе, исте достави првостепеном органу, који ће спровести одговарајући поступак. Након што је притужилац доставио доказе о уплати доприноса за период од 1. 1. 2005. до 31. 12. 2005. године, првостепени орган је обновио поступак и поништио привремено решење од 8. 8. 2012. године. Међутим, новим решењем од 13. 3. 2013. године, утврђен је већи износ дуга на име наплаћених доприноса, од износа утврђеног ранијим, поништеним решењем, иако је притужилац доставио доказ о намиреним доприносима за 2005. годину. Ово из разлога што је приликом вршења обрачуна доприноса за ПИО на дан 6. 3. 2013. године, важила виша месечна основица од месечне основице која је важила на дан 27. 7. 2012. године, те је услед повећања основице дошло до утврђивања већег износа дуга.

Заштитник грађана је, будући да је сматрао да добијено изјашњење не садржи све потребне информације и објашњења, затражио од Фонда прецизније изјашњење у вези са обрачуном дуга и разлозима због којих је настала ситуација у којој се притужиоцу, након достављања доказа о плаћеним доприносима за целу једну годину, износ дуга повећао уместо да се смањи.

Фонд је објаснио да је наведено поступање резултат примене члана 2. Одлуке о утврђивању својства осигураника и обавези плаћања доприноса за пензијско и инвалидско осигурање („Сл. гласник РС“, бр. 43/11), према коме се допринос за пензијско и инвалидско осигурање обрачунава према најнижој месечној основици доприноса и стопи доприноса, која важи на дан уплате доприноса, према закону којим се уређују доприноси за обавезно социјално осигурање. 
Наведени проблем поновног обрачуна доприноса приликом одређивања новог износа пензије, уочен је и од стране Фонда, због чега је Дирекција Фонда донела Инструкцију 02 бр. 181-7544/13 од 12. 11. 2013. године, којом је измењено и допуњено Упутство Дирекције Фонда 02 бр. 181-1772/08 од 10. 4. 2008. године, којим је уређен поступак остваривања права на пензију уз примену члана 120. Закона о пензијском и инвалидском осигурању по захтевима осигураника који сами плаћају допринос за ПИО, а који до датума остваривања права нису уплатили све доспеле износе доприноса за ПИО. Према поменутој Инструкцији, део Упутства који се односи на доношење решења применом чл. 120. ЗПИО се мења и допуњује тако што се предвиђа да се у свим случајевима када се кориснику признаје право на нов износ пензије, не врши нови обрачун дуга по основу доприноса за пензијско и инвалидско осигурање, док у диспозитиву новог решења треба навести да ће се обустава 1/3 месечних износа пензије и даље вршити по решењу којим је дуг утврђен. У притужиочевом случају није примењена наведена Инструкција, јер је ступила на снагу након доношења привременог решења од 13. 3. 2013. године.

             *  *  *

Чланом 120. став 1. Закона о пензијском и инвалидском осигурању
 прописано је да осигураник који сам плаћа допринос за пензијско и инвалидско осигурање, ако нису уплаћени сви доспели износи доприноса, права из пензијског и инвалидског осигурања остварује и користи сразмерно периодима осигурања за које су уплаћени доприноси за пензијско и инвалидско осигурање.

Чланом 84. став 2. истог закона прописано је да се права која се остварују у Фонду, обезбеђују у поступку предвиђеном законом којим је уређен општи управни поступак, ако овим законом није друкчије уређено.

Чланом 2. Одлуке о утврђивању својства осигураника и обавеза плаћања доприноса за пензијско и инвалидко осигурање прописано је да осигуранк коме се својство осигураника утврђује по истеку рока за подношење пријаве на осигурање, односно за кога пријава на осигурање није поднета, допринос за пензијско и инвалидско осигурање обрачунава се према најнижој месечној основици доприноса и стопи доприноса, која важи на дан уплате доприноса, према закону којим се уређују доприноси за обавезно социјално осигурање. 

Упутством Фонда, 02 бр. 181-1772/08 од 10. 4. 2008. године, уређен је поступак остваривања права на пензију уз примену члана 120. Закона о пензијском и инвалидском осигурању, по захтевима осигураника који сами плаћају допринос за пензијско и инвалидско осигурање, а који до датума остваривања права нису уплатили све доспеле износе доприноса.

Правилником о организацији Републичког фонда за пензијско и инвалидско осигурање („Сл. гласник РС“, бр. 29/08), у члану 4. предвиђено је да Дирекција Фонда, између осталог, обезбеђује јединствену примену прописа о пензијском и инвалидском осигурању и пружа стручну помоћ филијалама, службама филијала и испоставама у обављању послова у вези са решавањем о правима из пензијског и инвалидског осигурања, пензијским стажом и утврђивањем својства осигураника. Према члану 5. Правилника, Дирекција Фонда усмерава и усклађује рад филијала и Покрајинског фонда. У обављању послова из делокруга Фонда организационе јединице су дужне да поступају по упутствима, инструкцијама и другим налозима Дирекције Фонда. 
Чланом 239. став 1. тачка 1.Закона о општем управном поступку прописано је да ће се поступак окончан решењем против кога нема редовног правног средства у поступку (коначно решење) поновити ако се сазна за нове чињенице, или се нађе или стекне могућност да се употребе нови докази који би, сами или у вези са већ изведеним и употребљеним доказима, могли довести до друкчијег решења да су те чињенице, односно докази били изнесени или употребљени у ранијем поступку.
Чланом 248. наведеног Закона прописано је да на основу података прибављених у ранијем и у поновљеном поступку, орган доноси решење о управној ствари која је била предмет поступка, и њиме може решење, које је било предмет понављања поступка, оставити на снази или га заменити новим. У случају замене решења с обзиром на све чињенице и околности, орган може раније решење поништити или укинути. 

Чланом 255. истог Закона прописано је да ако је правноснажним решењем странка стекла неко право, а орган који је донео то решење сматра да је у том решењу неправилно примењен материјални закон, може решење укинути или изменити ради његовог усклађивања са законом само ако странка која је, на основу тог решења, стекла право пристане на то и ако се тиме не вређа право трећег лица (ст. 1). Под условима из става 1. овог члана, а по захтеву странке, може се укинути или изменити и правноснажно решење које је неповољно по странку (ст. 2.). Решење из ст. 1. овог члана има правно дејство само убудуће (ст. 3). Решење из ст. 1. овог члана доноси првостепени орган који је донео решење, а другостепени орган само кад је својим решењем одлучио о управној ствари (ст. 4.).
Чланом 259. истог Закона прописано је да се поништавањем решења и оглашавањем решења ништавим поништавају и правне последице које је то решење произвело. 

             *  *  *

Након што је сагледао све чињенице и околности конкретног случаја, као и релевантне законске одредбе, Заштитник грађана је утврдио да је Фонд повредио закон на штету права притужиоца. Наиме, чињенично стање указује на то да је дуг притужиоца по основу неуплаћених доприноса за одређене периоде, након што је достављен доказ о уплаћеним доприносима за 2005. годину, утврђен у већем износу. Фонд је овакво поступање образложио применом члана 2. Одлуке о утврђивању својства осигураника и обавези плаћања доприноса за пензијско и инвалидско осигурање, према коме се допринос за пензијско и инвалидско осигурање обрачунава према најнижој месечној основици доприноса и стопи доприноса, која важи на дан уплате доприноса, према закону којим се уређују доприноси за обавезно социјално осигурање. 

У конкретном случају, као дан уплате доприноса за 2005. годину, Фонд је узео 06. 3. 2013. године, иако је из касније приложеног доказа утврђено да су доприноси за ту годину били плаћени пре него што је притужилац поднео захтев за остваривање права на пензију. Реч је, дакле, новој, накнадно сазнатој чињеници, а не о чињеници која је настала тек по окончању ранијег поступка. Под новим чињеницама подразумевају се такве чињенице које су постојале и у време вођења ранијег поступка, али орган није знао за њих и странка без своје кривице није била у стању да их изнесе, па нису ни узете у обзир приликом утврђивања релевантног чињеничног стања, мада је требало да чине његов саставни део. Појава потпуно нових чињеница ван контекста оног чињеничног стања на коме се темељило донето решење, може да доведе једино до новог управног поступка, а не и до понављања ранијег поступка. За понављање поступка, по основу члана 239. ЗУП-а, потребно је да су те нове чињенице, односно докази, таквог значаја да су могли – да су изнети тј. употребљени у ранијем поступку – довести до другачијег решења ствари. Стога се накнадним изношењем тих чињеница, односно подношењем нових доказа, ствара прилика за употпуњавање, односно мењање раније утврђеног чињеничног стања – на подлози чега се може донети евентуално различита одлука од оне којом је окончан редовни поступак
. 
Сходно наведеном, неоправдано је Фонд, приликом утврђивања новог износа дуга на име неуплаћених доприноса притужиоца, применио месечну основицу која је важила на дан 06. 3. 2013. године, будући да су доприноси за 2005. годину плаћени пре притужиочевог обраћања Фонду захтевом за доношење решења о пензији, односно пре 22. 6. 2012. године, па тако, да се за ту чињеницу тада знало, дуг притужиоца утврђен првобитним решењем био би нижи. Понављање поступка подразумева узимање у обзир чињеничног стања које је постојало на дан када се одлучивало у првобитном поступку. Због тога је Фонд требао да приликом доношења новог решења примени параметре који су важили на дан подношења захтева за остваривање права на пензију, имајући у виду да члан 239. став 1. тачка 1. ЗУП-а управо говори о томе да су се појавиле нове чињенице које су могле, да се раније за њих знало, довести до другачијег решења ствари. Чињеница да су доприноси за 2005. годину били раније плаћени несумњиво говори у прилог томе да би дуг за неуплаћене доприносе био утврђен у мањем износу, да је та чињеница била позната у моменту иницијалног одлучивања о праву притужиоца на пензију. 

Поред тога, у конкретном случају није било места примени Упутства Фонда 02 бр. 181-1772/08 од 10. 4. 2008. године, којим је уређен поступак остваривања права на пензију уз примену члана 120. Закона о пензијском и инвалидском осигурању. Према наведеном Упутству, уколико дође до намирења дела неуплаћених доприноса, доноси се ново привремено решење о обустави 1/3 месечног износа пензије (без урачунавања стажа по претходно намиреној обавези), у којем ће бити унет износ нове обавезе по основу доприноса за ПИО. Ово из разлога што у случају притужиоца није дошло до накнадног намирења дела неуплаћених доприноса, већ се дошло до сазнања да су доприноси за одређени период били плаћени у моменту када се притужилац обратио Фонду захтевом за остваривање права на пензију.
Будући да је чланом 120. Закона о ПИО прописано је да се права из пензијског и инвалидског осигурања остварују и користе сразмерно периодима осигурања за које су уплаћени доприноси за пензијско и инвалидско осигурање, притужилац је од момента подношења захтева за остваривање права на пензију то право требао да оствари сразмерно периоду за који су уплаћени доприноси, а у који је требала да буде укључена и 2005. година. Супротно овоме, притужилац је од момента доношења иницијалног решења до момента доношења решења у поновљеном поступку, примао пензију која није била сразмерна периоду за који су уплаћени доприноси, јер се погрешно сматрало, а што се накнадно утврдило, да доприноси за 2005. годину нису плаћени. 
Како из наведеног произилази да је у конкретном случају дошло до погрешне примене материјалног права, потребно је да Фонд, применом одредби ЗУП-а, донесе одговарајуће решење, којим ће најпре утврдити правилан износ пензије притужиоца, узевши у обзир чињеницу да су доприноси за 2005. годину били благовремено уплаћени. Након тога, утврдиће дуг притужиоца по основу преосталих неуплаћених доприноса и то тако што ће га обрачунати применом месечне основице која је важила на дан подношења захтева за остваривање права на пензију, након чега ће од тако утврђеног износа одузети целокупан износ (са припадајућим каматама) који је притужилац исплатио до дана доношења новог решења. Притом, приликом обрачуна преосталог износа дуга Фонд ће узети у обзир разлику између износа пензије утврђеног новим решењем и износа пензије који је исплаћиван на основу решења од 08. 8. 2012. године, за читав период од дана остваривања права на пензију до дана доношења новог решења, односно, ту ће разлику одбити од новоутврђеног износа дуга.
           *  *  *

Заштитник грађана сматра да органи управе морају имати у виду да су у обавези да не наносе грађанима штету, већ да омогућавају остваривање и заштиту њихових права у највећој могућој мери, чувајући истовремено и јавни интерес. 

Дужност државних органа, изведена из обавезе поштовања начела ефикасности, економичности и заштите права грађана и јавног интереса (Закон о општем управном поступку) је да управне и друге поступке од значаја за остваривање и поштовање права грађана воде проактивно, са иницијативом и ангажовано, при чему радње и активности у поступку треба да буду усмерене на постизање његовог циља и остваривање његове сврхе, тј. на остваривање гарантованих права грађана или заштиту њихових правних интереса, односно правилно утврђивање њихових обавеза. 

Органи јавне власти и јавни службеници посебно воде рачуна да одлуке које се тичу права, обавеза или на закону заснованих интереса грађана имају основ у закону и да њихов садржај буде усклађен са законом.
У случају грешке која се негативно одражава на права или интересе грађана, органи јавне власти, односно јавни службеници ће се извинити и последице грешке отклонити на најбржи могући начин или умањити последице пропуста према грађанима.
            *  *  *

На основу свих утврђених чињеница и околности, Заштитник грађана је утврдио пропусте у раду Републичког фонда за пензијско инвалидско осигурање и сагласно члану 31. став 2. Закона о Заштитнику грађана, упутио препоруке органу ради отклањања уочених недостатака у раду, као и ради превентивног деловања у циљу унапређења остваривања права грађана и спречавања сличних пропуста у будућности. Заштитник грађана је, применом чл. 31. ст. 3. Закона, утврдио рок од 60 дана од  дана пријема препорука у коме ће Фонд обавестити овај орган о предузетим мерама и поступањима по њима.

